Saint-Lô is die prefektuur (administratiewe setel) en - ná Cherbourg-Octeville - tweede grootste stedelike nedersetting van die Normandiese département Manche in die noordweste van Frankryk. Sy bevolking is in 2017 op 19 116 beraam. Na die inwoners word in Frans as Saint-Lois(es) verwys. Die oorspronge van Saint-Lô strek terug tot in die Gallo-Romeinse en Wiking-tydperk. Aanvanklik bekend onder sy Gallo-Romeinse naam Briovera, is dit later vernoem na Saint Lô, 'n 6de eeuse biskop van Coutances. Die stad het vroeër bekend gestaan vir sy wewerye wat onder meer muurtapyte vervaardig het. Voorbeelde daarvan word net soos skilderye in die Stedelike Museum (Musée d'art et d'histoire) vertoon. Die stad, wat in die hartland van die Cotentin-skiereiland en net enkele kilometer van die Engelse Kanaal (Frans: La Manche) af geleë is, is in die loop van sy geskiedenis twee keer volledig vernietig - die eerste keer in 890 nadat dit deur Wiking-aanvallers beleër is (en ondanks 'n belofte om die stad en sy inwoners te spaar), en nog eens op 6 en 7 Junie 1944 as gevolg van Amerikaanse lugaanvalle op Duitse besettingsmagte wat Saint-Lô tot 'n strategies belangrike vervoerspilpunt uitgebou het.